NORAKSTS

|  |  |
| --- | --- |
| 19.12.2019. | Nr.16/10 |

**neapbūvēta zemesgabala dobeles šosejā 4A, Jelgavā,**

**atsavināšana**

(ziņo: I.Škutāne)

Saņemts SIA “LIDL Latvija” (reģistrācijas Nr.40203023760, juridiskā adrese: Krišjāņa Valdemāra iela 62, Rīga, LV-1013) iesniegums ar lūgumu uzsākt Jelgavas pilsētas pašvaldībai piederošā zemesgabala Dobeles šosejā 4A, Jelgavā, atsavināšanu.

Zemesgabals 5264 m2 platībā ar kadastra apzīmējumu 09000040450 Dobeles šosejā 4A, Jelgavā (turpmāk-Zemesgabals) ir neapbūvēts, reģistrēts Jelgavas pilsētas zemesgrāmatas nodalījumā Nr.100000084359 ar kadastra Nr.09000040450 uz Jelgavas pilsētas pašvaldības vārda.

Saskaņā ar Jelgavas pilsētas pašvaldības 2017.gada 23.novembra saistošajiem noteikumiem Nr.17-23 “Teritorijas izmantošanas un apbūves noteikumu un grafiskās daļas apstiprināšana”, Zemesgabala izmantošanas veids ir jauktas centra apbūves teritorija.

Publiskas personas mantas atsavināšanas likuma (turpmāk-Atsavināšanas likums) 4.panta pirmajā daļā noteikts, ka pašvaldības nekustamā īpašuma atsavināšanu var ierosināt, ja tas nav nepieciešams pašvaldības funkciju nodrošināšanai.

Ņemot vērā to, ka Zemesgabals nav nepieciešams pašvaldības funkciju nodrošināšanai, saskaņā ar Atsavināšanas likuma 3.panta pirmās daļas 1.punktā noteikto, pašvaldības nekustamo īpašumu var atsavināt, pārdodot to izsolē.

Saskaņā ar Atsavināšanas likuma 8.panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

2019.gada 19.novembrī nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr.88, derīgs līdz 2020.gada 22.jūnijam) novērtēja Zemesgabalu un noteica tā vērtību 164200 *euro*.

Valsts zemes dienesta Nekustamā īpašuma Valsts kadastra informācijas sistēmā Zemesgabala kadastrālā vērtība noteikta 57181 *euro*.

Atsavināšanas likuma 36.panta trešā daļa nosaka, ka pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem.

2019.gada 22.novembrī Jelgavas pilsētas pašvaldības īpašuma atsavināšanas komisija pieņēma lēmumu atsavināt Zemesgabalu, pārdodot to atklātā mutiskā izsolē ar augšupejošu soli un noteica tā pārdošanas nosacīto cenu (izsoles sākumcenu) – 200000 *euro*, izsoles soli – 5000 *euro*, nodrošinājumu – 20000 *euro*, reģistrācijas maksu – 50*euro*, izpirkuma termiņu – 5 gadus.

Saskaņā ar likuma “Par pašvaldībām” 21.panta pirmās daļas 17.punktu, Publiskas personas mantas atsavināšanas likuma 3.panta pirmās daļas 1.punktu, 4.panta pirmo daļu, 8.pantu, 15.pantu, 36.panta trešo daļu, Jelgavas pilsētas pašvaldības īpašuma atsavināšanas komisijas 2019.gada 22.novembra lēmumu Nr.11/6 “Neapbūvēta zemesgabala Dobeles šosejā 4A, Jelgavā, atsavināšana” un SIA “LIDL Latvija” 2019.gada 4.oktobra iesniegumu,

**JELGAVAS PILSĒTAS DOME NOLEMJ:**

1. Atsavināt Jelgavas pilsētas pašvaldībai piederošo neapbūvēto zemesgabalu 5264 m2 platībā ar kadastra apzīmējumu 09000040450 Dobeles šosejā 4A, Jelgavā, pārdodot to atklātā mutiskā izsolē ar augšupejošu soli.
2. Noteikt zemesgabala Dobeles šosejā 4A, Jelgavā, pārdošanas nosacīto cenu (izsoles sākumcenu) 200000 *euro*, izsoles soli 5000*euro*, nodrošinājumu 20000 *euro*, reģistrācijas maksu 50*euro*, nomaksas termiņu – piecus gadus.
3. Apstiprināt zemesgabala Dobeles šosejā 4A, Jelgavā, izsoles noteikumus (pielikumā).
4. Jelgavas pilsētas domes Izsoles komisijai rīkot zemesgabala Dobeles šosejā 4A, Jelgavā, izsoli normatīvajos aktos noteiktajā kārtībā.

Domes priekšsēdētājs (paraksts) A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2019.gada 19.decembrī